**Generalforsamling 2020**

**Bestyrelsens beretning**

**UDGANGSPUNKTET**

***De tre ben på SKYGGEBØRN-taburetten:***

* ***Det faglige arbejde***
* ***De frivillige i grupperne***
* ***De frivillige i bestyrelse og sekretariatet***

***Fjernes ét af benene vælter taburetten og dermed SKYGGEBØRN.***

***De tre udviklingssøjler udarbejdet af bestyrelsen i efteråret 2019:***

* ***KOMPETENCEUDVIKLING***
  + ***videreudvikle akademi for frivillige mod betaling.***
  + ***udvikle et akademi til certificering af professionelle herunder lærere, pædagoger, HR, ledere mv.***
  + ***udvikle et online uddannelsesprogram, der kan bidrage til selvudvikling og forståelse når livet gør ondt.***
* ***FORRETNINGSPLATFORM***
  + ***skabe en stærk administration, der holder hjulene velkørende og bidrager til optimal fokus på vores leverancer.***
  + ***skabe en økonomisk konstant holdbar model, der sikrer løbende, jævn, forudsigelig indkomst.***
* ***BRANDING***
  + ***Udvikle en kommunikationsplatform, der:*** 
    - ***konstant styrker positive opfattelser af Skyggebørn og vort fællesskab.***
    - ***gør det let, naturligt, inspirerende og værdifuldt for individer, familier og organisationer at indlede og udvikle kontakten.***
    - ***bidrager aktivt til vidensdeling, inspiration samt netværksudvidelse og derved styrker deltagernes identificering med Skyggebørn og således skaber naturlige ambassadører.***

**SVARENE PÅ HVAD VI GJORDE - OG HVAD VI GØR**

**Det faglige arbejde (1. af 3 ben på taburetten)**

**Rækkevidde fysisk**

Vi har udvidet antallet af grupper markant og på tre år er vi gået fra 3 stk. til nu 12 i Aalborg og fra 0 til 7 i København. Aarhus er lige på trapperne hvor vi starter 3 grupper op i løbet af 2020.

**KOMPETENCEUDVIKLING (1. af 3 udviklingssøjler)**

**Sikring af viden – SKYGGEBØRNS DNA**

Vi skal sikre Jes Diges mangeårige arbejde for fremtiden, og derfor søsatte vi ideen om SKYGGEBØRN Academy for et par år siden. Vi vil her arbejde på at videreføre Jes’ unikke måde at drive sorggrupper på, dels ved at uddanne egne frivillige, dels ved at tilbyde uddannelsen til faglærte og HR-personalet i det erhvervsliv, vi på anden vis søger at etablere frugtbare og gensidige samarbejder med.

Tanken om akademiet er også drevet af den store efterspørgsel der er kommet fra uddannelsesinstitutioner ift praktikanter og opgaveskrivning, og ved konferencer der omhandler sorghåndtering. Begge steder kan vi se, at vores faglige kompetencer er efterspurgte.

**Fremtidssikring af SKYGGEBØRN**

Det er lykkes os at ansætte endnu en psykolog som allerede har vist sit værd. Med Anne Bach på det faglige hold sikrer vi flere ting: Aflastning af Jes Dige, større kapacitet omkring grupper i Aalborg, flere ressourcer når vi ruller ud i andre byer, mulighed for at Jes Dige kan lave undervisningsmateriale til SKYGGEBØRN Academy og endelig eliminerer vi sårbarheden ved kun at have en enkelt faglig kompetent på lønningslisten.

**De frivillige i grupperne (2. af 3 ben på taburetten)**

Det er altid en udfordring at være med fremme i beslutningerne når en ny frivillig organisation etableres, idet projekter har det med at blive afsporet eller ændre retning i forhold til det planlagte. Det kommer ikke bag på os, da vi asfalterer vejen, mens vi kører. I stedet holder vi fast i den overordnede idé og gør plads til løbende evalueringer, hvor målene justeres, og hvor der kan aftales nye metoder til at nå den grundlæggende idé. Det er en vigtig ledelsesopgave at sikre, at projektet hænger sammen med den overordnede vision og strategi, så alle kan se meningen og betydningen af, at projektet vil tilføre organisationen merværdi. Og det kræver en god kommunikation.

For at sikre kontinuiteten og overblikket i SKYGGEBØRN anbefaler vi, at generalforsamlingen stemmer næstformand Elsebeth Ørskov ind til en ny periode. Samtidig bibeholder vi værdifuld viden om arbejdet i grupperne og netværk ind i erhvervslivet.

**Kommunikation internt**

I respekt for de frivilliges store arbejde og for at sikre en professionel og smidig intern kommunikation, har vi etableret et intranet, der dels er et arkiv, dels en kommunikationsplatform for alle frivillige. Om kort tid er faciliteten helt klar til brug.

**Det rette match**

Vi påbegynder nu arbejdet med at beskrive et screeningsforløb, der for alles skyld skal sikre, at der er et match begge veje, når en frivillig melder sig under fanerne. Fællesnævneren skal være SKYGGEBØRNs værdier. Meningerne om hvilken retning og hvilket tempo SKYGGEBØRN skal drives i, er mange, og det er bestyrelsens opgave at sikre, at alle i og omkring SKYGGEBØRN hele tiden bliver mindet om hvorfor vi er her. Nemlig for at hjælpe børn og dermed hele familier i en af livets sværeste situationer - med de knappe ressourcer og det manglede blik for helheden i situationen, familierne naturligvis er ramt af.

Målet er til stadighed at skabe attraktive rammer for frivillige – og at alle skubber egen dagsorden til side og arbejder efter det fælles mål. Enkelte er faret vild i den prioritering, og det har vi brugt mange kræfter og tid på – og den tid er naturligvis gået fra det frivillige arbejde med at sikre bedst mulige rammer, herunder økonomi, til børnene.

I skrivende stund er alle vores frivillige loyale og dedikeret til at hjælpe børnene, og alle arbejder stenhårdt på at det lykkes.

For at styrke den ovenstående proces ønsker vi at få de rette kompetencer bragt ind i bestyrelsen, og derfor indstilles Susanne Thorlund Nielsen som nyt medlem. Susanne har stor erfaring på området via sin erhvervskarriere, der har drejet sig om HR og organisationsudvikling.

**De frivillige i bestyrelsen og sekretariatet (3. af 3 ben på taburetten)**

Der foregår et meget stort arbejde udenom grupperne, og i løbet af året fik SKYGGEBØRN en stor gave, da Preben Hansen blev en frivillig del af sekretariatet. En struktureret ”all-round’er” med spidskompetencer i netværk og salg, og en aflastning af vores to fuldtidsansatte psykologer på diverse opgaver.

**Økonomi**

Det meste af økonomien skabes i denne gruppe med aktiviteter rettet mod fonde, erhvervsliv, velgørende organisationer samt events, og tager naturligvis afsæt i vores produkt, nemlig det fantastiske arbejde med børnene. I øjeblikket er Aalborg og København på budgettet og snart kommer Aarhus til.

Vi søger partnere fra erhvervslivet, der vil stille sig ved siden af os – gerne i aftaler, der rækker nogle år frem.

Formen er en professionelt drevet økonomigruppe, der hviler på styrken i de frivilliges rødder. Professionel fordi vi søger samarbejde med et erhvervsliv hvor vi matcher på deres CSR (virksomhedens sociale profil), men hvor forventningen fra virksomhederne også er, at vi kan levere vores del. En nødvendighed hvis vi skal komme igen - men også et krav hvis vores egne frivillige ønsker at bruge deres erhvervsnetværk i SKYGGEBØRNs tjeneste. For samme netværk udgør for samme frivillige ofte også deres professionelle netværk, og det kan skade den enkeltes egne indtjeningsmuligheder, hvis SKYGGEBØRN alligevel ”ikke kan stille hold”.

Vi har et mål om at have så få på lønningslisten som muligt, og i øjeblikket har vi kun vores to psykologer I Aalborg – men vi er indstillet på, hvis muligt via fondsmidler, at betale eksterne konsulenter til de opgaver, vi ikke kan få leveret af frivillige - og her er kravet at leverancen skal være af rette kvalitet, men mest af alt, at den er til tiden.

**FORRETNINGSPLATFORM (2. af 3 udviklingssøjler)**

**Antal medlemmer**

Vi har 500 medlemmer og har et mål om 5.000 af slagsen. Potentialet er der. 50-60 frivillige og deres netværk. 2-300 familier hjælpes ad gangen – og de har alle et netværk. Og så har vi 9.600 følgere på Facebook. Vi forfølger potentialet i løbet af året hvor en hvervekampagne igangsættes. Medlemsbidrag bør udgøre en stor del af indtægterne.

Samme mennesker som ovennævnte bør også være rygraden når vi deltager i afstemninger på nettet. Senest var vi i opløb med andre velgørende foreninger om at få Bilka Aalborgs velgørenhedskroner fra flaskeautomaterne i et helt år. Julemærkehjemmet løb med flest stemmer og dermed kronerne – og stort tillykke med det. Men her bør vi kunne mobilisere nogle flere stemmer i andre og lignende situationer i fremtiden. Løsningen på det kommer senere i denne beretning, når vi kommer til punktet omkring branding.

Vi arbejder også på at forfine de værdi-, opmærksomheds- og økonomiskabende produkter vi har på hylden, såsom SKYGGEBØRN Kurser, SKYGGEBØRN Foredrag, SKYGGEBØRN Workshops og SKYGGEBØRN Events.

Tiltag for at overskueliggøre det økonomiske arbejde er en nyligt etableret koncern-regnskabsstruktur med Beierholm som kompetent medspiller – et arbejde bestyrelsesformanden følger helt til dørs. Derfor indstiller bestyrelsen revisor ved Beierholm, Jette Jordan Jensen til posten som revisor under punkt 8.

En styrkelse af det forretningsorienterede miljø understøttes her af Knud Møller Jensen og Per Kalstrup, og af blandt andet den grund, indstiller vi også dem til en bestyrelsespost.

**SKYGGEBØRN Academy**

Med Jes Dige som ansvarlig, vil meget af benarbejdet for at stable et akademi på benene, foregå blandt de frivillige. Ansøgning om fondsmidler, rammerne og en hel del praktik skal på plads i de kommende måneder og vi er klar til at byde de første kursister velkommen i 2021 - hvilket også vil være et vigtigt element i vores indtægtsgrundlag. For at få de rette udviklings- og undervisningskompetencer ind i arbejdet og knytte dem tættere til os, indstiller bestyrelsen Bettina Rønnest til en bestyrelsespost.

**BRANDING (3. af 3 udviklingssøjler)**

**Kommunikation - eksternt**

Et yderst vigtigt område der gør helt op med forestillinger om, at bare vi har et par opslag på Facebook om ugen, så er vi velkørende. Der skal meget, meget, meget mere til. Området bliver ofte undervurderet, mest fordi folk generelt set, taler mod bedre vidende.

For at få SKYGGEBØRNS DNA formidlet til en broget flok af interessenter, og for at favne såvel familier der ønsker hjælp og virksomheder der kan indgå i et samarbejde der sikrer os økonomi, skal vi arbejde målrettet med vores indhold - værdibaseret, informativt eller sælgende - i alt hvad vi bringer, ligesom vi skal have identificeret de rette platforme at gøre det på.

En kongstanke er også, at selvfølgelig skal vi hjælpe de relativt få vi møder i grupperne, men samtidig skal vi række ud til mange flere derude i hjemmene, hvor vi med formidling af Jes Diges mangeårige arbejde kan skabe viden og forståelse for folk der måske har, eller har haft, behovet, men aldrig selv formåede at række ud.

Fagfolk arbejder med begrebet ”Købsrejsen” og illustrerer hvordan vi og vores målgruppe agerer overfor hinanden i ”Opmærksomhedsfasen” i ”Overvejelsesfasen” og i ”Beslutningsfasen”. Det kræver professionelle folk til at bringe os i mål og derfor indstiller vi Anne Olsen til bestyrelsen. Her får vi en profil vi ikke tidligere har haft med på holdet, og som ekspert på digital rådgivning vil Anne byde ind med uvurderlig viden på et meget vigtigt område, der som bekendt er én af de tre udviklingssøjler. Og det er så her, vi vil få opbygget mere struktur og færre tilfældigheder der sandsynliggør, at vi får flere stemmer fra vores mange følgere, når eksempelvis Bilka kalder.

Med disse ord er jeg overbevist om, at SKYGGEBØRN går ind i de kommende år med de rette kompetencer ombord og med fine økonomiske forudsætninger.

Tak for ordet.

Per Andersen

Bestyrelsesformand